
A La Plata évszakos hidrológiai változásainak összehasonlítása a GRACE modellek eredményeivel

Jelen munka keretében évszakos hidrológiai változásokat határoztunk meg a La Plata vízgyűjtőjén gravimetriai műholdas mérések alapján. A számításokat hónapos felbontású geopotenciál modellek felhasználásával végeztük, mintegy 5 és fél éves időtartamra a GRACE műholdpár mérései alapján. A számítások eredményeit a La Plata vízgyűjtő folyóinak vízmérce adataival hasonlítottuk össze. Bár teljes értékű összehasonlítás a pontbelinek tekinthető vízmérce adatok és a több száz km-es felbontású GRACE adatok között nem végezhető, fontos következtetéseket lehet levonni az egyes folyók lefolyásainak időbeni késleltetésére vonatkozóan.
A vízkészletváltozások és a vízszintváltozások idősorára a legkisebb négyzetek módszerével éves- és féléves periódusú görbéket illesztettünk, de mivel a kiegyenlítés maradó javításai több esetben nem bizonyultak normális eloszlásúnak, a kiegyenlítést robusztus becslési eljárással, kétféle súlyfüggvénnyel megismételtük. A feldolgozás során újszerű eljárás, hogy az éves- és a féléves periódusú változások meghatározásakor figyelembe vettük a GRACE modellek hónapos felbontásából származó időbeli átlagolódás hatását.
A GRACE adatok alapján számolt tömegátrendeződések és a vízmérce adatok közötti korreláció területenként meglehetősen változatos képet mutat, de egyes helyeken, főként a vízgyűjtő észak-nyugati részén a korreláció 0,7 fölötti. Ezen a területen a tömegváltozások és a vízmérce adatok is jól mutatják a hidrológiai folyamatok éves ciklusát. A két adattípust összehasonlítva azt tapasztaljuk, hogy a vízmérce adatok éves amplitúdója többszöröse a GRACE adatokénak. Ennek oka a két mérési mennyiség eredendő eltérése. Tanulmányunkban a két idősor közötti szorzótényezőt minden hidrológiai állomás helyén meghatároztuk, és ezek értékéből további következtetéseket vontunk le. A fáziskésések összehasonlításából pár napos csúszást tapasztaltunk a GRACE adatok és a vízmérce adatok között, ami a csapadék és az azt követő lefolyások közötti időbeli csúszásnak feleltethető meg. Így tehát elmondható, hogy a gravimetriai műholdas mérésekkel nagyon jól közelíthető a vízszintváltozások időbelisége.



